Qozoqmozortepa
Qozoqmozortepa – arxeologik yodgorlik. Toshkent shahrining Uchtepa tumani Lutfiy koʻchasida joylashgan. Qozoqmozortepa deb atalishi 18-asrda jungʻarlarning bosqini davrida qozoqlarning Oʻrta Osiyoga jadallik bilan kirib kelishi bilan bogʻliq. Qozoqmozortepadan hozir balandligi 3 m. diametri 12 m li kichkina tepalik qolgan. Tepalikning gʻarbida oʻrta asrlarga oid qabriston joylashgan. Rejali arxeologik qazish oʻtkazilmagan. Chilonzorda qurilish ishlari ketayotganda Toshkent arxeologiya otryadi (V. A. Bulatova, D. I. Zilper, M. I. Filanovich) tomonidan kuzatuv ishlari olib borilib 2 ta shurf qazilgan va bittasi oʻrganilgan. 9—12-asrlarga oid sopol xum, lagan, qozon, koʻza, xurmachalar topilgan, topilmalar ichida ahamiyatlisi sopoldan ishlangan yirik idish va dasturxonlarga naqsh bosadigan shtampdir. Arxeologik tadqiqotlarga qaraganda qishloq 9—12-asrlarda gullab yashnagan. Rivoyatlarga qaraganda, Ulugʻbek davrida choʻponlar homiysi – Choʻpon ota koʻmilgan joyda maqbara qurilgan. Hozir ham bu joy ziyoratgohdir.